b'\n_START_ARTICLE_\nMarjan Kor\xc5\xa1i\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini odvetnika Mirka Kor\xc5\xa1i\xc4\x8da in Cecilije Kor\xc5\xa1i\xc4\x8d rojene \xc5\xbdeleznik. Ljudsko \xc5\xa1olo in 2. razreda klasi\xc4\x8dne gimnazije je do leta 1932, ko se je dru\xc5\xbeina preselila v Kraljevino Srbov, Hrvatov in Slovencev obiskoval v Gorici. V Ljubljani je nadaljeval \xc5\xa1olanje na III. dr\xc5\xbeavni gimnaziji. Po maturi se je leta 1939 vpisal na Medicinsko fakulteto v Ljubljani, ter \xc5\xbee 1940 za\xc4\x8del delati z nepolnim delovnim \xc4\x8dasom kot zdravstveni prostovoljni delavec na I. kirur\xc5\xa1kem oddelku ljubljanske bolni\xc5\xa1nice. Po napadu na Jugoslavijo se je javil v Legijo prostovoljcev, bil v Zagrebu ujet in en mesec zaprt. Po povratku v Ljubljano se je priklju\xc4\x8dil Osvobodilni fronti. Ker je bil obve\xc5\xa1\xc4\x8den, da ga i\xc5\xa1\xc4\x8dejo fa\xc5\xa1isti\xc4\x8dne oblasti je marca 1942 skrivaj od\xc5\xa1el v Gorico, se nekaj \xc4\x8dasa skrival pri teti, nato pa kot zdravstveni prostovoljni delavec zaposlil na ortopedskem oddelku gori\xc5\xa1ke bolni\xc5\xa1nice. Redno delo na oddelku mu je omogo\xc4\x8dalo tajno zdravljenje partizanov in kupovanje, nabiranje ter skrivanje medicinskih pripomo\xc4\x8dkov in zdravil za partizane. Nekajkrat pa je \xc5\xa1el tudi sam zdravit na osvobojeno ozemlje v Furlanijo. Ker je pretila nevarnost aretacije je na za\xc4\x8detku junija 1944 od\xc5\xa1el v partizane, kjer je postal sanitetni referent Vojkove brigade in kasneje 31. divizije. V tej vlogi je v Nabre\xc5\xbeini do\xc4\x8dakal osvoboditev in bil imenovan za komandanta divizijske bolni\xc5\xa1nice, ter septembra 1945 demobiliziran._NEWLINE_Po demobilizaciji je jeseni 1945 nadaljeval \xc5\xa1tudij na ljubljanski medicinski fakulteti in leta 1948 diplomiral. Po enoletnem sta\xc5\xbeu v Klini\xc4\x8dni bolni\xc5\xa1nici v Ljubljani je 1949 za\xc4\x8del specializacijo iz ortopedije in medicinske rehabilitacije na Ortopedski kliniki v Ljubljani. Maja 1954 je bil preme\xc5\xa1\xc4\x8den v Maribor, kjer je v splo\xc5\xa1ni bolni\xc5\xa1nici ustanovil oddelek za ortopedijo, 1959 pa \xc5\xa1e zavod za medicinsko rehabilitacijo. 1958 je opravil specialisti\xc4\x8dni izpit na Ortopedski kliniki v Ljubljani, 1. septembra 1964 pa prevzel mesto direktorja Bolni\xc5\xa1nice za pred\xc5\xa1olsko invalidno mladino na Stari Gori pri Novi Gorici. Tu se je lotil obnove in reorganizacije bolni\xc5\xa1nice ter ustanovil ortopedske ambulante v Idriji, Novi Gorici in Tolminu. V bolni\xc5\xa1nici je vpeljal multidisciplinarno, konzervativno in operativno zdravljenje invalidnih otrok. Bolni\xc5\xa1nica je zgradila tudi naselje za ve\xc4\x8dstransko zdravljenje mo\xc5\xbegansko prizadetih otrok pod posebnimi pogoji. To je bila prva taka ustanova v Socialisti\xc4\x8dni federativni republiki Jugoslaviji. Tu so se strokovno izobra\xc5\xbeevali doma\xc4\x8di in tuji zdravniki. Leta 1976 se je vrnil na Klini\xc4\x8dni center v Ljubljano, a \xc5\xa1e istega leta ga je Sekretariat za zdravstvo Zveznega izvr\xc5\xa1nega sveta SFRJ poslal v Kuvajt na ministrstvo za zdravstvo kot svetovalca za rehabilitacijo invalidov. Tu je ostal \xc5\xa1tiri leta do decembra 1980, ko se je vrnil v Novo Gorico ter 1. januarja 1981 upokojil._NEWLINE_Marjan Kor\xc5\xa1i\xc4\x8d je bi tudi odli\xc4\x8den sablja\xc4\x8d in mednarodni sodnik. udele\xc5\xbeil se je treh svetovnih prvenstev (Montevideo 1950, Bruselj 1953 in Rim 1955).  Delal je tudi kot zdravnik pri Smu\xc4\x8darski zvezi in Gorski re\xc5\xa1evalni slu\xc5\xbebi Slovenije. Zaradi preobilice dela pa se ni mogel dovolj posvetiti objavam svojega dela. Ob izgradnji \xc5\xa1e novej\xc5\xa1ih bolni\xc5\xa1ni\xc4\x8dnih oddelkov v Mariboru in Novi Gorici, pa se je veliko dokumentacije tudi izgubilo. S prispevkom Otrokova telesna vadba je sodeloval v knjigi Drage \xc4\x8cernel\xc4\x8d Zdrav in bolan otrok.(COBISS)'